Diari Oficial de la Generalitat Valenciana


Sumari del DOGV 7901, del 21-10-2016 (2016/8276)

ACORD de 14 d'octubre de 2016, del Consell, pel qual s'inicien les actuacions per a pal·liar els danys produïts per l'incendi forestal originat el 25 de juliol de 2016 en el municipi d'Artana (Castelló).
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7901

Data del DOGV
:   21-10-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/8276


Data del document
:   14-10-2016

Organisme emissor
:   Presidència de la Generalitat

Tipus de document
:   Acord

ACORD de 14 d'octubre de 2016, del Consell, pel qual s'inicien les actuacions per a pal·liar els danys produïts per l'incendi forestal originat el 25 de juliol de 2016 en el municipi d'Artana (Castelló). [2016/8276]  
El Consell, en la reunió del 14 d'octubre de 2016, va adoptar l'acord següent:  
El dia 25 de juliol de 2016 es va produir en el municipi d'Artana un gran incendi forestal, que va afectar també els municipis d'Onda, Tales, Alcudia de Veo i Eslida, tots ells a la província de Castelló. El foc, que en alguns moments es va desplegar amb una gran virulència, dificultant qualsevol acció d'extinció, va posar en un risc real les zones de major valor ecològic del Parc Natural de la Serra d'Espadà, per la qual cosa va ser necessària una resposta ràpida, intensa i coordinada de mitjans aeris i terrestres d'extinció, que, en unes situacions realment difícils, van aconseguir que l'incendi no arribara a tot el seu potencial poder destructor. No obstant això, i a pesar d'eixe esforç, sí que ha existit una afecció real en cada un dels municipis indicats, per la qual cosa és necessari escometre immediatament les actuacions precises per a aconseguir la tornada a la normalitat.  
S'inicia, per tant, un procés en el qual els municipis esmentats disposaran d'un termini per a presentar les seues estimacions de danys, i això a fi que, pels serveis tècnics de la Generalitat, siguen avaluats, s'estudien els procediments per a dur a terme les mesures escaients, es determinen els departaments competents i s'estime l'import global aproximat que haja d'atendre's pressupostàriament amb càrrec al Fons de Contingència per a l'exercici 2016, aspectes aquests que hauran d'establir-se en un posterior pronunciament del Consell.  
D'acord amb l'anterior, i en virtut del que disposa l'article 28.c, en relació amb l'article 12.2, ambdós de la Llei 5/1983, de 30 de desembre, de la Generalitat, del Consell, i a proposta del president de la Generalitat, el Consell, en la reunió de 14 d'octubre de 2016,  
  
  
ACORDA  
  
Primer  
D'acord amb el que disposa l'article 12 de la Llei 13/2010, de 23 de novembre, de la Generalitat, de Protecció Civil i Gestió d'Emergències, i de conformitat amb la resolució de 12 de febrer de 2016, del president de la Generalitat, per la qual es deleguen determinades atribucions en diferents òrgans de l'Administració de la Generalitat, el director general de l'Agència de Seguretat i Resposta a les Emergències coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desenvolupar-se per a aconseguir la tornada a la normalitat més prompta possible de totes les zones que s'han vist afectades, així com per a proposar les actuacions que siguen necessàries per a minimitzar els danys produïts per l'incendi a què es refereix aquest acord.  
  
  
Segon  
S'estableix un termini de 45 dies comptats des de l'endemà de la publicació d'aquest acord en el Diari Oficial de la Generalitat Valenciana, perquè els municipis afectats per l'incendi forestal originat el 25 de juliol de 2016 a Artana puguen presentar les seues estimacions de danys, tant d'infraestructures i béns públics, com dels que hagen pogut patir les instal·lacions i infraestructures agràries, o d'altres sectors econòmics diferents dels forestals, així com dels possibles danys a béns mobles i immobles de persones físiques o jurídiques que no estigueren coberts pel sistema d'assegurances.  
Per a dur a terme les corresponents estimacions de danys, els municipis afectats podran comptar amb el suport dels serveis tècnics de la Generalitat.  
  
Tercer  
Els municipis afectats pels incendis forestals a què es refereix aquest acord són els següents: Artana, Onda, Tales, Alcudia de Veo i Eslida  
Quart  
Una vegada presentades les sol·licituds per part dels ajuntaments adés esmentats, els serveis tècnics de la Generalitat les avaluaran, es determinaran els departaments competents així com els procediments per a dur a terme les mesures que corresponguen, i s'elaborarà una estimació pressupostària amb càrrec al Fons de Contingència per a l'exercici 2016, per a la seua ulterior aprovació pel Consell.  
L'execució de les mesures que corresponguen podrà dur-se a terme a través del procediment d'inversió directa o per mitjà del procediment de subvenció, i les actuacions que es desenvolupen a través d'inversió directa podran executar-se mitjançant l'encàrrec a mitjans propis a què es refereixen els articles 4.1.n i 24.6 del text refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre.  
  
Cinqué  
Aquest acord, que no té efectes econòmics concrets, ja que aquests s'acordaran pel Consell, després de la realització de les actuacions que s'indiquen en l'apartat quart, produirà efectes des de l'endemà de la publicació en el Diari Oficial de la Generalitat Valenciana.  
  
  
València, 14 d'octubre de 2016  
  
La consellera secretària,  
MÓNICA OLTRA JARQUE